

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. spalio 14 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. spalio 14 d. posėdyje iš esmės išnagrinėjo Kšištofo Klebekos ir Vaido Veličkos peticiją „Dėl Lietuvos Respublikos bausmių vykdymo kodekso 158 straipsnio pakeitimo“ ir priėmė sprendimą atmesti joje pateiktą pasiūlymą pakeisti Lietuvos Respublikos bausmių vykdymo kodekso (toliau ­ BVK) 158 straipsnį ir nustatyti nuteistiesiems, atliekantiems laisvės atėmimo bausmę už nusikaltimus nepilnamečio asmens seksualinio apsisprendimo laisvei ir (ar) neliečiamumui, galimybę taikyti lygtinį paleidimą iš pataisos įstaigos.

Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:

1. Nusikaltimai nepilnamečio seksualinio apsisprendimo laisvei ir neliečiamumui (t. y. nepilnamečio asmens išžaginimas, seksualinis prievartavimas, privertimas lytiškai santykiauti, lytinės aistros tenkinimas su nepilnamečiu, nepilnamečio asmens tvirkinimas) daro didelę žalą nukentėjusių nuo tokių nusikaltimų nepilnamečių socialinei brandai ir psichiniam vystymuisi. Į šiuos nusikaltimus ypatingai negatyvi yra ir visuomenės reakcija. Atsižvelgiant į tai, o taip pat siekiant stiprinti nepilnamečių apsaugą ir atgrasinti asmenis nuo tokio pobūdžio veikų, BVK 158 straipsnio 2 dalyje buvo nustatyta, kad asmenims, atliekantiems laisvės atėmimo bausmę už nusikaltimus nepilnamečio asmens seksualinio apsisprendimo laisvei ir (ar) neliečiamumui, lygtinis paleidimas iš pataisos įstaigų netaikomas. Jei būtų pritarta peticijų autoriams ir minėta BVK nuostata būtų pripažinta netekusia galios, mažėtų nepilnamečių apsaugos ir nusikalstamų veikų prevencijos priemonių.

2. Įstatymai numato ir kitas galimybes, be lygtinio paleidimo iš pataisos įstaigos, atleisti asmenis, padariusius nusikalstamą veiką, nuo bausmės ar jos dalies. Pavyzdžiui, Lietuvos Respublikos baudžiamojo kodekso (toliau – BK) 62 straipsnyje įtvirtintas švelnesnės, negu įstatymo numatyta, bausmės skyrimo institutas. Šis institutas taikytinas asmenims nepriklausomai nuo padarytos nusikalstamos veikos sunkumo, tačiau įvertinus baudžiamosios bylos aplinkybių visumą, kuri mažina kaltininko asmenybės pavojingumą ir padarytos veikos pavojingumą. Pagal BK 76 straipsnio nuostatas nuteistasis gali būti atleistas nuo bausmės dėl ligos. Šis atleidimo pagrindas taikomas, kai asmuo po nuosprendžio priėmimo suserga sunkia nepagydoma liga arba jam sutrinka psichika ir dėl to jis negali suvokti savo veiksmų esmės ar jų valdyti. Teikimą kartu su pridėta gydytojų komisijos išvada dėl tokio asmens atleidimo nuo tolesnio bausmės atlikimo teismui teikia bausmę vykdanti institucija. Spręsdamas šį klausimą, teismas atsižvelgia į padarytos nusikalstamos veikos sunkumą, nuteistojo asmenybę, jo elgesį bausmės atlikimo metu, ligos pobūdį ir atliktos bausmės laiką. Pagal BK 78 straipsnį nusikalstamą veiką padaręs asmuo gali būti atleistas nuo visos ar dalies bausmės atlikimo Lietuvos Respublikos Seimo priimtu amnestijos aktu. Amnestijos pagrindus, sąlygas ir tvarką nustato amnestijos aktas. Pagal BK 79 straipsnį nuteistieji gali būti atleisti nuo visos ar dalies bausmės atlikimo, jeigu Lietuvos Respublikos Prezidentas patenkina jo malonės prašymą. Malonės prašymų pateikimo ir svarstymo tvarką nustato Malonės prašymų nagrinėjimo nuostatai, patvirtinti Lietuvos Respublikos Prezidento 2020 m. sausio 9 d. dekretu Nr. 1K-181.

3. Komisija analogiškas peticijas nagrinėjo 2016 m. rugsėjo 14 d. ir 2017 m. rugsėjo 13 d. ir joms nepritarė. Komisijos sprendimams taip pat pritarė ir Seimas, kurio sprendimai dėl peticijose pateiktų pasiūlymų yra galutiniai ir neskundžiami.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo rudens sesijos darbotvarkę protokolinio nutarimo dėl Peticijų komisijos sprendimo dėl Kšištofo Klebekos ir Vaido Veličkos peticijos projektą.

PRIDEDAMA:

1. Kšištofo Klebekos ir Vaido Veličkos peticijos kopija, 7 lapai.

2. Teisingumo ministerijos 2020 m. rugsėjo 18 d. raštas Nr. (1.39E) 7R-5911, 2 lapai.

3. Išrašas iš Peticijų komisijos 2020 m. spalio 14 d. posėdžio protokolo Nr. 250-P-14, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt